Krugerpark jou passie? Laat jou stem híér hoor | Netwerk24
Krugerpark jou passie? Laat jou stem híér hoor
Deur Alet Joubert 15 Mei 2017 18:41
'n Vergadering wat vir Woensdag in Durban belê is oor 'n nuwe bestuursplan vir die Krugerwildtuin is uitgestel.
Sanparke sê in 'n e-pos 'n nuwe datum en plek vir die vergadering sal bekend gemaak word.
Op sy Twitter-rekening sê Sanparke die vergadering is "op versoek van belanghebbendes uitgestel sodat hulle genoeg tyd het om voorbereidings te tref om die vergadering by te woon".
Die wildtuin het reeds tien vergaderings gehou met belanghebbendes van gemeenskappe wat aan die wildtuin grens. Stedelinge kry egter ook die geleentheid om insette te lewer oor die bestuursplan vir die wildtuin. Vergaderings hieroor is in Gauteng, die Wes-Kaap en Mpumalanga gereël, met die nuwe datum vir die KwaZulu-Natalse vergadering wat aangekondig sal word.
"Die doel is om die proses van oorlegpleging te verbreed," sê William Mabasa, woordvoerder van Sanparke. "Dit is ook 'n vereiste van die Wet op Nasionale Omgewingsbestuur van Bewaarde Gebiede (Wet 57 van 2003) dat sulke gebiede bestuursplanne moet hê wat elke tien jaar hersien word."
Die eerste bestuursplan is in 2008 goedgekeur, maar die proses van oorlegpleging was beperk omdat die vergaderings hoofsaaklik in Limpopo en Mpumalanga gehou is, sê Glenn Phillips, uitvoerende bestuurshoof van die wildtuin. "Ons wil dié keer soveel moontlik mense insluit, daarom besoek ons meer provinsies sodat hul insette ingesluit kan word in die bestuursplan vir die volgende tien jaar."